Predkladacia správa

	Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky, ako ústredný orgán štátnej správy pre sociálnu pomoc predkladá na rokovanie vlády Slovenskej republiky návrh poslanca Národnej rady Slovenskej republiky Róberta Madeja na vydanie zákona, ktorým sa mení a dopĺňa zákon č. 125/1998 Z. z. o životnom minime a o ustanovení súm na účely štátnych sociálnych dávok v znení neskorších predpisov (tlač 216).

	Ministerstvo práce, sociálnych vecí a rodiny Slovenskej republiky k predloženému návrhu zákona má  tieto zásadné pripomienky:

Predložený návrh je  nesystémový krok zasahujúci do celkového systému sociálnej pomoci v súčasnej podobe. 

V § 4 ods. 3 písm. a) sú uvedené príjmy, ktoré sa za príjem na účely životného minima nepovažujú, a to prospechové štipendium žiaka, konkurzné a mimoriadne štipendium študenta vysokej školy, mesačná odmena žiaka stredného odborného učilišťa, špeciálneho stredného odborného učilišťa, odborného učilišťa a učilišťa poskytovaná na základe zhodnotenia jeho prospechu a správania a príplatok k odmene žiaka. 

Sociálne štipendium je poskytované študentovi z dôvodu nízkeho príjmu jeho a jeho rodiny a v rámci riešenia hmotnej núdze takýchto domácností by pri nezapočítavaní sociálneho štipendia išlo o duplicitné poskytovanie finančných prostriedkov z rovnakého dôvodu a rovnakého zdroja (štátny rozpočet).

V rámci pripravovaných zmien v sociálnom systéme sa v súčasnosti pracuje na novej právnej úprave problematiky životného minima a problematiky riešenia hmotnej núdze, kde bude riešená a komplexne posudzovaná okrem iného aj oblasť školného a štipendií. Predpokladaná účinnosť predmetných právnych úprav je          1. januára 2004.

Záver

	Vzhľadom na uvedené Ministerstvo práce, sociálnych vecí a rodiny Slovenskej republiky neodporúča vysloviť súhlas s návrhom poslanca Národnej rady Slovenskej republiky Róberta Madeja.